ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3431/97 υποβολή: Patricia McKenna (V) προς την Επιτροπή (31 Οκτωβρίου 1997)

Θέμα: Ατύχημα στο πυρηνικό συγκρότημα του Sellafield, στη Βρετανία

Στις 11 Σεπτεμβρίου 1997 η λειτουργία ενός γηράσκοντος αντιδραστήρα Magnox στο Cadler Hall του βρετανικού πυρηνικού συγκροτήματος του Sellafield, χρειάστηκε να διακοπεί επειδή υπήρξε πρόβλημα στο σύστημα ηλεκτρικής τροφοδοσίας του κινητήρα της ράβδου ελέγχου.

Παρόλο που δεν φαίνεται να υπήρξε έκλυση ραδιενέργειας πολλοί θεωρούν ότι οποιοδήποτε ατύχημα στους αντιδραστήρες Magnox είναι ανησυχητικό γεγονός δεδομένου ότι η τεχνολογία τους κοντεύει να αχρηστευθεί σε σχέση με τις εξελίξεις που σημειώθηκαν από τότε που κατασκευάστηκαν αυτές οι μονάδες.

Έχει η Επιτροπή αναλάβει να προβεί σε κάποια αξιολόγηση των προδιαγραφών ασφαλείας των αντιδραστήρων Magnox του Sellafield και των άλλων γηρασκόντων αντιδραστήρων στην Ευρωπαϊκή Ένωση; Εάν όχι, προτίθεται να το πράξει; Είναι η Επιτροπή ικανοποιημένη με τις προδιαγραφές ασφαλείας αυτών των αντιδραστήρων ή παραδέχεται ότι δεν είναι ασφαλείς από τη φύση τους;

Απάντηση της κ. Bjerregaard εξ ονόματος της Επιτροπής (8 Δεκεμβρίου 1997)

Η ασφάλεια κάθε πυρηνικής εγκατάστασης εμπίπτει στις αρμοδιότητες του φορέα εκμετάλλευσης στο πλαίσιο των κανονιστικών ρυθμίσεων και βάσει της αδείας που καθορίζουν οι αρμόδιες εθνικές αρχές πυρηνικής ασφάλειας. Στην περίπτωση του Calder Hall ο φορέας εκμετάλλευσης, ήτοι η British nuclear fuels (BNFL) ΕΠΕ, εκτελεί σε τακτά χρονικά διαστήματα επιθεωρήσεις προκειμένου να διαπιστωθεί η αναβάθμιση της ασφάλειας των αντιδραστήρων κατά τρόπο που να ανταποκρίνεται στις νέες πρακτικές στο μέτρο του δυνατού. Οι εκθέσεις από τις επιθεωρήσεις αυτές υποβάλλονται στις αρμόδιες αρχές πυρηνικής ασφάλειας για ανεξάρτητη αξιολόγηση και έγκριση.

Η Επιτροπή δεν έχει το δικαίωμα να ζητήσει τη διενέργεια αξιολογήσεων ασφαλείας για οιαδήποτε συγκεκριμένη εγκατάσταση. Εντούτοις η Επιτροπή προωθεί το διάλογο μεταξύ των αρμοδίων για την πυρηνική ασφάλεια αρχών των κρατών μελών για διάφορα θέματα, συμπεριλαμβανόμενης της γήρανσης των πυρηνικών εγκαταστάσεων.
ΓΡΑΠΤΗ ΕΡΩΤΗΣΗ E-3495/97 υποβολή: Κατερίνα Δασκαλάκη (UPE) προς την Επιτροπή (10 Νοεμβρίου 1997)

Θέμα: Λεηλασία αρχαιολογικών και θρησκευτικών θησαυρών της Κύπρου

Στο Μόναχο βρέθηκαν περί τα τέλη Οκτωβρίου θρησκευτικοί-αρχαιολογικοί θησαυροί μεγάλης αξίας, λεηλατημένοι από εκκλησίες και μοναστήρια στο κατεχόμενο τμήμα της Κύπρου. Πρόκειται για περισσότερες από 40 εικόνες, ψηφιδωτά και τοιχογραφίες της πρώτης βυζαντινής περιόδου που εμπορευόταν ο Τούρκος αρχαιοκάπηλος Αλυτίν Ντικμάν, του οποίου η έκδοση ζητήθηκε από τις αρχές της Κυπριακής Δημοκρατίας. Καθώς δεν είναι η πρώτη φορά που επισημαίνεται η λεηλασία των αρχαιολογικών και θρησκευτικών θησαυρών της Κύπρου από τους Τούρκους εισβολείς, ερωτάται η Επιτροπή: σκοπεύει να ενδιαφερθεί ουσιαστικότερα για την εγκληματική αυτή προσπάθεια καταστροφής και εμπορίας σημαντικών μνημείων της ευρωπαϊκής πολιτιστικής κληρονομιάς; Αν ναι, τι συγκεκριμένα μέτρα μπορεί και προτίθεται να λάβει;

Aπάντηση του κ. Van den Broek εξ ονόματος της Επιτροπής (22 Δεκεμβρίου 1997)

Παρακαλείται το Αξιότιμο Μέλος του Κοινοβουλίου να ανατρέξει στην απάντηση που έδωσε η Επιτροπή στη γραπτή ερώτηση αριθ. Ε-3079/96 ((ΕΕ C 105 της 3.4.1997. )) καθώς και στη γραπτή ερώτηση αριθ. P-3094/96 του κ. Αλαβάνου ((ΕΕ C 83 της 14.3.1997. )). Άλλα νέα στοιχεία δεν υπάρχουν επί του παρόντος.
ΓΡΑΠΤΗ ΕΡΩΤΗΣΗ E-3093/97 υποβολή: Hiltrud Breyer (V) προς το Συμβούλιο (2 Οκτωβρίου 1997)

Θέμα: Δυνατότητες ιατρικής παρακολούθησης και θεραπείας ατόμων που έχουν υποστεί σοβαρότατες βλάβες από χημικές ουσίες

1. Σε ποιά ευρωπαϊκή χώρα προσφέρεται κατάλληλη ιατρική παρακολούθηση και θεραπεία σε άτομα που έχουν υποστεί σοβαρότατες βλάβες από χημικές ουσίες και παρουσιάζουν ευαισθησία στις ουσίες αυτές;

2. Σε ποιά ευρωπαϊκή χώρα γίνεται κατάλληλη διάγνωση (όπως πραγματοποιήθηκε π.χ. στη μελέτη για τον πόλεμο στον Περσικό Κόλπο) υπό ελεγχόμενους όρους (Μονάδα Περιβαλλοντικού Ελέγχου) για άτομα που παρουσιάζουν ευαισθησία στις χημικές ουσίες: τροφική δυσανεξία, νευροτοξικές βλάβες;

3. Υπάρχουν κλινικές που να πληρούν περιβαλλοντικές προδιαγραφές αντίστοιχες με εκείνες του Περιβαλλοντικού Κέντρου Υγείας στο Dallas (ΗΠΑ) (χωρίς χημικές ουσίες, χωρίς απολύμανση, φιλτράρισμα αέρα, φιλτραρισμένο νερό, επίπλωση από γυαλί, ατσάλι ή ξύλο χωρίς ρητίνα ή τερεβινθίνη, χωρίς προσαρμοσμένους τάπητες, απαγόρευση καπνίσματος και αρωμάτων, κλπ., πβλ. την περιγραφή του ΠΚΥ);

4. Υπάρχουν κλινικές που να πληρούν ιατρικές προδιαγραφές αντίστοιχες με εκείνες του Περιβαλλοντικού Κέντρου Υγείας (πεπειραμένοι ιατροί στον τομέα της περιβαλλοντικής ιατρικής, θεραπεία αποτοξίνωσης, θεραπεία με ανοσοσύστημα, πειραματικές ουσίες χωρίς συντηρητικά, κλπ.);

5. Λειτουργούν αντίστοιχα ιδρύματα χωρίς παθογόνες ουσίες;

6. Υπάρχουν στην Ευρώπη κλινικές με αντίστοιχους ελεγχόμενους όρους (ΜΠΕ) και χειρουργούς, οι οποίοι να μπορούν να χειρουργούν άτομα με ευαισθησία στις χημικές ουσίες;

7. Ποιές ευρωπαϊκές χώρες χρηματοδοτούν με δημόσιους πόρους περιβαλλοντικές κλινικές;

8. Ποιά σημασία αποδίδουν οι διάφορες χώρες της ΕΕ στην ψυχιατρική θεραπεία ατόμων που έχουν υποστεί βλάβες από χημικές ουσίες;

Απάντηση (20 Ιανουαρίου 1998)

Δεδομένου ότι το Συμβούλιο δεν έχει λάβει μέχρι στιγμής σχετική πρόταση της Επιτροπής, δεν διαθέτει τα απαιτούμενα στοιχεία για να παράσχει τις αιτούμενες πληροφορίες στο αξιότιμο μέλος του Κοινοβουλίου.
ΓΡΑΠΤΗ ΕΡΩΤΗΣΗ E-3351/97 υποβολή: Helena Torres Marques (PSE) προς την Επιτροπή (22 Οκτωβρίου 1997)

Θέμα: Προγράμματα χρηματοδοτούμενα από το LIFE II

Τον παρελθόντα Ιούλιο η Ευρωπαϊκή Επιτροπή επέλεξε 188 νέα προγράμματα τα οποία θα συγχρηματοδοτηθούν από το χρηματοδοτικό μέσο της Κοινότητας για το Περιβάλλον, το Life II.

Θα μπορούσε να με ενημερώσει η Επιτροπή αν ανάμεσα στα ήδη επιλεγμένα προγράμματα συγκαταλέγονται κάποια πορτογαλικά, και ποιά είναι αυτά;

Απάντηση της κας Bjerregaard εξ ονόματος της Επιτροπής (27 Νοεμβρίου 1997)

Επί συνόλου 188 νέων έργων που θα συγχρηματοδοτηθούν από το χρηματοδοτικό μέσο της Κοινότητας για το περιβάλλον, (LIFE II), 112 αντιστοιχούν σε δράσεις εφαρμογής της κοινοτικής πολιτικής και νομοθεσίας σε θέματα περιβάλλοντος, και 60 σε δράσεις στον τομέα της διατήρησης της φύσεως, ενώ τα υπόλοιπα 16 έργα αφορούν τρίτες χώρες. Στους δύο πρώτους τομείς δράσεως ανήκουν αντιστοίχως έξι και δύο πορτογαλικά έργα, των οποίων τα στοιχεία διαβιβάζονται απευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου.

Ο πλήρης κατάλογος των επιλεγέντων έργων θα δημοσιευθεί το συντομώτερο δυνατόν στην Επίσημη Εφημερίδα.
ΓΡΑΠΤΗ ΕΡΩΤΗΣΗ E-3341/97 υποβολή: Bαrbara Dόhrkop Dόhrkop (PSE) προς την Επιτροπή (22 Οκτωβρίου 1997)

Θέμα: Συνοδευτικά μέτρα του Erasmus

Διάφορα άτομα που συμμετέχουν στο πρόγραμμα Sσcrates (δράση ΙΙΙ) έχουν εκφράσει την έκπληξή τους για το γεγονός ότι τα συνοδευτικά μέτρα του προγάμματος Sσcrates θα επικεντρωθούν από τώρα και στο εξής κατά κύριο λόγο στις εθνικές οργανώσεις και όχι στις υπερεθνικές.

Θα μπορούσε η Επιτροπή να επιβεβαιώσει αυτή την τροποποίηση;

Εάν πράγματι συμβαίνει κάτι τέτοιο, για ποιούς λόγους προέβη η Επιτροπή σ' αυτή την τροποποίηση;

Απάντηση της κας Cresson εξ ονόματος της Επιτροπής (21 Νοεμβρίου 1997)

Ο αξιότιμος βουλευτής αναφέρεται προφανώς στα συμπληρωματικά μέτρα που υπάρχουν στο πλαίσιο του προγράμματος ΣΩΚΡΑΤΗΣ και τα οποία περιλαμβάνονται στο κεφάλαιο ΙΙΙ, δράση 3, σημείο 5 Β του παραρτήματος της απόφασης 819/95/ΕΚ ((ΕΕ L 87 της 20.4.1995. )) για τη θέσπιση του προγράμματος δράσης.

Όσον αφορά το σημείο αυτό, η Επιτροπή μπορεί να διαβεβαιώσει ότι δεν έχει μεσολαβήσει καμιά πολιτική αλλαγή. Όπως αναφέρεται στον οδηγό για τους υποψηφίους του 1997, τα συμπληρωματικά μέτρα είναι ανοιχτά στα ιδρύματα, στις οργανώσεις και στις ενώσεις που εργάζονται στον εκπαιδευτικό τομέα. Οι δραστηριότητες που πραγματοποιούν ευρωπαϊκές οργανώσεις ή ομάδες εξετάζονται κατά κανόνα κατά προτεραιότητα. Επιπλέον, μία από τις δραστηριότητες που υποστηρίζονται είναι η δημιουργία ή η εδραίωση ευρωπαϊκών ενώσεων στον τομέα της εκπαίδευσης.

Για το σύνολο των υποστηριζόμενων σχεδίων δυνάμει της εν λόγω δράσης του προγράμματος, ο πολυμερής χαρακτήρας των δραστηριοτήτων και η ποιότητα των σχεδίων ενόψει της εισαγωγής της ευρωπαϊκής διάστασης στον τομέα της εκπαίδευσης λαμβάνονται ιδιαίτερα υπόψη.
ΓΡΑΠΤΗ ΕΡΩΤΗΣΗ P-3513/97 υποβολή: Jup Weber (ARE) προς την Επιτροπή (29 Οκτωβρίου 1997)

Θέμα: Δασική στρατηγική της Ευρωπαϊκής Ένωσης

Στις 30 Ιανουαρίου 1997, το Ευρωπαϊκό Κοινοβούλιο ενέκρινε ψήφισμα σχετικά με τη χάραξη δασικής στρατηγικής της Ευρωπαϊκής Ένωσης (έγγρ. Α4-0414/96 ((ΕΕ C 55 της 24.2.1997, σελ. 22. ))). Το εν λόγω ψήφισμα ζητεί από την Επιτροπή να εκπονήσει νομοθετική πρόταση έως τον Ιανουάριο του 1999, πρόταση η οποία πρέπει μεταξύ άλλων να είναι σύμφωνη με τις εξής συστάσεις:

Στο διεθνές πλαίσιο, η Επιτροπή πρέπει να διατυπώσει προτάσεις επί των εξής θεμάτων:

- τον ενεργητικό ρόλο της Ένωσης στις διαπραγματεύσεις για το εμπόριο ξυλείας,

- τη δημιουργία προγράμματος δράσης για την καταπολέμηση του οικολογικού και κοινωνικού ντάμπινγκ όσον αφορά τις εισαγωγές ξυλείας στην Ένωση,

- τις εργασίες σε διεθνές επίπεδο για τη δημιουργία σύμβασης σχετικά με τα δάση,

- τα προβλήματα οικολογικής πιστοποίησης,

- τη στήριξη μιας πολιτικής προστασίας των δασών στις αναπτυσσόμενες χώρες και στις χώρες που βρίσκονται σε μεταβατική φάση.

Με βάση την τεκμηρίωση που παρουσίασε η Επιτροπή, η χάραξη μιας δασικής στρατηγικής δεν περιλαμβάνεται στο πρόγραμμα εργασίας της Επιτροπής για το επόμενο έτος.

Θα μπορούσε άραγε ο Πρόεδρος της Επιτροπής να αναφέρει εάν έχουν ήδη αρχίσει οι εργασίες εν όψει της χάραξης δασικής στρατηγικής; Εάν τούτο συμβαίνει, θα μπορούσε να μου γνωστοποιήσει την κατάσταση προόδου των εργασιών, λαμβάνοντας υπόψη την διορία που έχει ορίσει το Ευρωπαϊκό Κοινοβούλιο, η οποία άλλωστε έχει κατά το ήμισυ παρέλθει;

Απάντηση του κ. Fischler εξ ονόματος της Επιτροπής (13 Νοεμβρίου 1997)

Το αξιότιμο μέλος του Κοινοβουλίου αναφέρεται στο ψήφισμα του Κοινοβουλίου, της 30ής Ιανουαρίου 1999, με το οποίο καλείται η Επιτροπή να υποβάλει νομοθετική πρόταση σχετικά με τον καθορισμό ευρωπαϊκής δασικής στρατηγικής, εντός προθεσμίας δύο ετών από την ημερομηνία έγκρισης της ανωτέρω έκθεσης.

Προς το παρόν, η Επιτροπή, σε στενή συνεργασία με τα κράτη μέλη, προβαίνει σε λεπτομερή εξέταση των στόχων και των μέσων δράσης της στρατηγικής αυτής, έστω κι αν η τελευταία δεν περιλαμβάνεται άμεσα στο πρόγραμμα εργασιών της Επιτροπής για το έτος 1998.

Η Επιτροπή σκοπεύει να τηρήσει την προθεσμία που ορίζεται στο ψήφισμα του Κοινοβουλίου και να παρουσιάσει μια δασική στρατηγική στο Κοινοβούλιο, στις αρχές του 1999.
ΓΡΑΠΤΗ ΕΡΩΤΗΣΗ E-3512/97 υποβολή: Honσrio Novo (GUE/NGL) προς την Επιτροπή (12 Νοεμβρίου 1997)

Θέμα: Εκστρατεία για προώθηση του χυμού σταφυλιού στην Ευρωπαϊκή Ένωση

Όπως έχει ανακοινωθεί, η Ευρωπαϊκή Ένωση πρόκειται να χρηματοδοτήσει εκστρατεία για την προώθηση του χυμού σταφυλιού σε 5 κράτη μέλη με συνολικό προϋπολογισμό ύψους 6,4 εκατ. Ecu (2 εκατ. για τη Γερμανία, 1,7 εκατ. για τη Γαλλία, 1,5 εκατ. για την Ισπανία και ανά 0,6 εκατ. για την Αυστρία και Ολλανδία).

Χάρη στη χρηματοδότηση αυτή θα αυξηθούν τα εισοδήματα των παραγωγών αμπελοοινικών προϊόντων των 5 αυτών χωρών, ενώ ταυτόχρονα θα αξιοποιηθούν και χρησιμοποιηθούν ενδεχόμενα πλεονάσματα στην παραγωγή περιορίζοντας έτσι τις ποσότητες που προορίζονται για απόσταξη.

Δεν υπάρχουν πληροφορίες για το αν η νέα αυτή εκστρατεία θα επεκταθεί και σε άλλα κράτη μέλη, πιο συγκεκριμένα δε στην Πορτογαλία.

Ως εκ τούτου, ζητώ από την Επιτροπή να με πληροφορήσει εάν η χρηματοδότηση της νέας αυτής εκστρατείας για την προώθηση του χυμού σταφυλιού προορίζεται μόνο για τις 5 προαναφερθείσες χώρες ή υπάρχει περίπτωση να επεκταθεί προς όφελος και άλλων κρατών μελών.

Εάν ναι, γνωρίζει η Επιτροπή εάν έχουν υποβληθεί συγκεκριμένα προγράμματα υποψηφιότητας από την Πορτογαλία;

Απάντηση του κ. Fischler εξ ονόματος της Επιτροπής (26 Νοεμβρίου 1997)

Η Επιτροπή επιθυμεί να πληροφορήσει το Αξιότιμο Μέλος του Κοινοβουλίου ότι το άρθρο 1 του κανονισμού (ΕΟΚ) αριθ. 3461/85 της Επιτροπής της 9ης Δεκεμβρίου 1985 σχετικά με την οργάνωση διαφημιστικών εκστρατειών για την προώθηση της κατανάλωσης χυμού σταφυλής ((ΕΕ L 332 της 10.12.1985. )) ορίζει ότι η κοινοτική προώθηση του χυμού σταφυλιού μπορεί να διοργανωθεί στα κράτη μέλη, στα οποία:

«- Οι προοπτικές αύξησης των δυνατοτήτων διάθεσης του χυμού σταφυλής είναι οι πλέον ευνοϊκές.

- Οι υφιστάμενες συνθήκες εμπορίας επιτρέπουν την ταχεία προσαρμογή της προσφοράς στη διεύρυνση της ζήτησης που συνεπάγονται οι εν λόγω εκστρατείες».

Το εδάφιο 2 του ιδίου άρθρου διευκρινίζει ότι σύμφωνα με τη διαδικασία της Επιτροπής Διαχείρισης, ορίζονται ετησίως:

«- Τα κράτη μέλη στα οποία θα πραγματοποιηθούν οι διαφημιστικές εκστρατείες.

- Το συνολικό ποσό που προορίζεται για τη χρηματοδότηση των διαφημιστικών εκστρατειών σε κάθε ένα από τα εν λόγω κράτη μέλη».

Μέχρι σήμερα, η Πορτογαλία δεν εξεδήλωσε ποτέ ενδιαφέρον για την πραγματοποίηση διαφημιστικών εκστρατειών στον εν λόγω τομέα. Βεβαίως, σε περίπτωση που πληρούνται οι όροι που προαναφέρθηκαν από την Πορτογαλία και εφόσον αυτή το ζητήσει, μπορεί να τύχει της κοινοτικής χρηματοδότησης για μετέπειτα διαφημιστικές εκστρατείες.
ΓΡΑΠΤΗ ΕΡΩΤΗΣΗ E-3056/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Μεταρρύθμιση στον τομέα του καπνού

Η ερώτηση αφορά την « Έκθεση της Επιτροπής προς το Συμβούλιο σχετικά με την κοινή οργάνωση της αγοράς του ακατέργαστου καπνού» (έγγρ. COM(96) 0554 τελικό): Στην έκθεση προβλέπεται ο διπλασιασμός των εισφορών στο Ταμείο έρευνας και ενημέρωσης στον τομέα της υγείας με παρακράτηση ποσοστού 2 % επί της πριμοδότησης.

Προκειμένου να υλοποιηθούν αποτελεσματικότερα οι δραστηριότητες των οργάνων σε ό,τι αφορά το εν λόγω ταμείο, την προστασία του περιβάλλοντος, τους ελέγχους και την απλοποίηση των διοικητικών διαδικασιών, ζητούμε η οικονομική χορήγηση που προορίζεται για το ταμείο να αυξηθεί έναντι του προτεινόμενου ποσού που έχει καθορίσει η Επιτροπή στις συστάσεις της.

Απάντηση του κ. Fischler εξ ονόματος της Επιτροπής (7 Νοεμβρίου 1997)

Η πρόληψη της νικοτινίασης, η έρευνα για την παραγωγή ειδών καπνού ελάχιστα βλαβερών καθώς και η προστασία του περιβάλλοντος, αποτελούν τα κύρια σημεία της μεταρρύθμισης της κοινής οργάνωσης της αγοράς του καπνού, σύμφωνα με τις προτάσεις της Επιτροπής που περιλαμβάνονται στην έκθεση που κατέθεσε η τελευταία στο Κοινοβούλιο και το Συμβούλιο.

Ο στόχος της Επιτροπής είναι διπλός: διπλασιασμός του προϋπολογισμού του ταμείου ενημέρωσης για την πρόληψη της νικοτινίασης και ενθάρρυνση των ενώσεων παραγωγών να χρηματοδοτήσουν δράσεις στον τομέα της προστασίας του περιβάλλοντος.

Η Επιτροπή εκτιμά ότι ο διπλασιασμός των πόρων του ταμείου ενημέρωσης στον τομέα της υγείας επαρκεί προκειμένου να υλοποιηθούν αποτελεσματικά οι δραστηριότητές της στον τομέα της δημόσιας υγείας.
ΓΡΑΠΤΗ ΕΡΩΤΗΣΗ E-3193/97 υποβολή: Glyn Ford (PSE) προς την Επιτροπή (16 Οκτωβρίου 1997)

Θέμα: Εναρμόνιση των διατάξεων σε θέματα οδικής κυκλοφορίας

Έχοντας υπόψη τον υψηλό αριθμό πεζών που φονεύεται κάθε χρόνο σε οδικά ατυχήματα, είναι σε θέση η Επιτροπή να γνωστοποιήσει εάν προτίθεται να θεσπίσει νομοθεσία που θα οδηγήσει στη σημαντική μείωση του αριθμού τέτοιων θανάτων;

Ειδικότερα, μπορεί η Επιτροπή να γνωστοποιήσει εάν προτίθεται να εισαγάγει νομοθεσία που θα εναρμονίζει τις εν ισχύει κατευθυντήριες γραμμές για τη δικαστική δίωξη των οδηγών που κρίνονται ένοχοι για το φόνο πεζών;

Απάντηση του κ. Kinnock εξ ονόματος της Επιτροπής (18 Νοεμβρίου1997)

Η Επιτροπή κατήρτισε πρόγραμμα δράσης στο οποίο περιλαμβάνονται νομοθετικά μέτρα με σκοπό την μείωση του αριθμού των θανάτων και τραυματισμών λόγω τροχαίων δυστυχημάτων στην Ευρώπη. Παρακαλείται το Αξιότιμο Μέλος του Κοινοβουλίου να ανατρέξει στην ανακοίνωση με τίτλο «Προάγοντας την οδική ασφάλεια στην ΕΕ: το πρόγραμμα για το διάστημα 1997-2001» ((Έγγρ. COM(97)131 τελικό. )), η οποία αναλύει την προσέγγιση της Επιτροπής.

Προς το παρόν η Επιτροπή δεν προτίθεται να εισαγάγει νομοθετικά μέτρα για την εναρμόνιση των κριτηρίων δίωξης των οδηγών που φονεύουν πεζούς, δεδομένου ότι πρόκειται για τομέα ο οποίος, σύμφωνα με την αρχή της επικουρικότητας, οφείλει να επαφίεται στο ποινικό δίκαιο των κρατών μελών.

Συνεχίζονται οι εργασίες στο Συμβούλιο, με τη συμμετοχή της Επιτροπής, για την κατάρτιση συμβάσεως μεταξύ όλων των κρατών μελών ώστε να εξασφαλιστεί ότι οι παραβάσεις του ΚΟΚ, που έχουν ως αποτέλεσμα την απαγόρευση οδηγήσεως (ανάκληση του διπλώματος ή δικαιώματος οδηγήσεως) και τελούνται σε κράτος μέλος εκτός του κράτους μέλους διαμονής του υπεύθυνου για το αδίκημα, θα διώκονται από το κράτος μέλος διαμονής, όταν ο παραβάτης επιστρέψει σε αυτό.
ΓΡΑΠΤΗ ΕΡΩΤΗΣΗ P-3170/97 υποβολή: Esko Seppδnen (GUE/NGL) προς την Επιτροπή (9 Οκτωβρίου 1997)

Θέμα: Διαχωρισμός σε καθαρώς εισφέροντες και σε δικαιούχους

Δεδομένου ότι τα σχετικά στατιστικά στοιχεία παρουσιάζουν τεράστιες διακυμάνσεις, ο διαχωρισμός σε καθαρώς εισφέροντες και σε δικαιούχους είναι ασαφής.

Με ποιό τρόπο διαχωρίζει η Επιτροπή τα κράτη μέλη της Ένωσης σε καθαρώς εισφέροντες και σε δικαιούχους; Ποιά είναι τα πλέον πρόσφατα και διαθέσιμα προς χρήση στοιχεία που έχει συλλέξει η Επιτροπή;

Πώς επηρεάζει η καταβολή τελωνειακών εσόδων τον προαναφερθέντα διαχωρισμό σε καθαρώς εισφέροντες και σε δικαιούχους;

Απάντηση του κ. Liikanen εξ ονόματος της Επιτροπής (18 Νοεμβρίου 1997)

Η γνώμη της Επιτροπής όσον αφορά τη δημοσιονομική κατάσταση των κρατών μελών είναι ότι τα υπόλοιπα του προϋπολογισμού, δηλ. η διαφορά μεταξύ της συνεισφοράς των κρατών μελών στον προϋπολογισμό και του ποσού που εισπράττουν, αν και φαίνεται απλό κριτήριο, δεν επιτρέπουν τον υπολογισμό των πλεονεκτημάτων που απορρέουν από τη συμμετοχή στην Κοινότητα.

Οι ροές του προϋπολογισμού δεν αντιπροσωπεύουν όλα τα πλεονεκτήματα της συμμετοχής στην Κοινότητα. Η συμμετοχή στην Κοινότητα, η οποία παρέχει οικονομικά και μη οικονομικά πλεονεκτήματα καθώς και υποχρεώσεις, έχει μη δημοσιονομική διάσταση η σημασία της οποίας είναι πολύ μεγαλύτερη από τη δημοσιονομική. Για παράδειγμα, τα πλεονεκτήματα που απορρέουν από την επιδίωξη κοινών στόχων, όπως η απελευθέρωση του εμπορίου και η ευρωπαϊκή οικονομική ολοκλήρωση, δεν είναι δυνατόν να εκτιμηθούν μόνο ως προς τις δημοσιονομικές ροές. Εξάλλου, οι ροές του κοινοτικού προϋπολογισμού ωφελούν πάντα όχι μόνο τους δικαιούχους, αλλά και άλλα κράτη μέλη με τη μορφή ροών κέρδους. Τυπικά παραδείγματα αποτελούν τα διαρθρωτικά ταμεία και οι εξωτερικές δαπάνες, όπου η εφαρμογή των προγραμμάτων συχνά συνεπάγεται την αγορά αγαθών και υπηρεσιών από άλλα κράτη μέλη.

Επίσης, δεν υπάρχει ένας και μόνο ορισμός του υπολοίπου του προϋπολογισμού. Αυτό διευκολύνει οπωσδήποτε την κατάρτιση διαφόρων μεθόδων προσέγγισης των δημοσιονομικών πλεονεκτημάτων που απορρέουν από τη συμμετοχή στην Κοινότητα, και η επιλογή μιας συγκεκριμένης μεθόδου συχνά εκφράζει την επιθυμία να τονισθεί μια ιδιαίτερη άποψη ή να υποστηριχθεί ένα συγκεκριμένο θέμα. Όπως σωστά αναφέρει το Αξιότιμο Μέλος του Κοινοβουλίου, ο συνυπολογισμός των δασμών στους υπολογισμούς θα έδειχνε ότι τα κράτη μέλη με μεγάλες λιμενικές εγκαταστάσεις όπως το Βέλγιο, η Ιρλανδία και οι Κάτω Χώρες αποτελούν σημαντικά καθαρώς εισφέροντα κράτη.

Συνεπώς, η Επιτροπή δεν κρίνει απαραίτητο ή σκόπιμο να υπολογίσει τις καθαρές συνεισφορές των κρατών μελών στον προϋπολογισμό.

Στις 14 Οκτωβρίου 1997 υποβλήθηκε στο Κοινοβούλιο ένα έγγραφο με τίτλο «Συνεισφορές στον προϋπολογισμό, δαπάνες της ΕΕ, υπόλοιπα του προϋπολογισμού και σχετική ευημερία των κρατών μελών».
ΓΡΑΠΤΗ ΕΡΩΤΗΣΗ E-2267/97 υποβολή: Amedeo Amadeo (NI) προς την Επιτροπή (2 Iουλίου 1997)

Θέμα: Ενημέρωση σχετικά με τα μέσα ανάπτυξης που προορίζονται για τη βορειοδυτική ζώνη της Ιταλίας το 1995-1996

Σε ποιό ύψος ανέρχονται και για ποιές δράσεις ήταν προορισμένοι οι πόροι που χορηγήθηκαν το 1995 και 1996 από την Ευρωπαϊκή Ένωση στη βορειοδυτική ζώνη της Ιταλίας (Lombardia, Piemonte, Liguria και Valle d'Aosta), από διάφορες πηγές, και ειδικότερα:

1. το Ευρωπαϊκό Ταμείο Περιφερειακής Ανάπτυξης 7

2. το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) - τμήμα προσανατολισμού 7

3. το Ευρωπαϊκό Κοινωνικό Ταμείο 7

4. τα προγράμματα έρευνας της Ευρωπαϊκής Ένωσης 7

5. τα προγράμματα της Ευρωπαϊκής Ένωσης στον τομέα της ενέργειας 7

6. τα προγράμματα της Ευρωπαϊκής Ένωσης στον τομέα του περιβάλλοντος 7

7. από άλλα προγράμματα της Ευρωπαϊκής Ένωσης;

Συμπληρωματική απάντηση του κ. Santer εξ ονόματος της Επιτροπής (24 Νοεμβρίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-3426/97 υποβολή: Marjo Matikainen-Kallstrφm (PPE) προς την Επιτροπή (31 Οκτωβρίου 1997)

Θέμα: Ίδρυση ειδικής υπηρεσίας για τον αθλητισμό (Τask Force)

Στη σχετική με τη θέση του αθλητισμού στην Ένωση έκθεση του Ευρωπαϊκού Κοινοβουλίου (εισηγήτρια η κ. Doris Pack) προτείνεται να ιδρύσει η Επιτροπή μία ειδική υπηρεσία για τον αθλητισμό (Task Force) και να εκπονήσει ένα πρόγραμμα για τη λήψη μέτρων υπέρ του αθλητισμού, δηλαδή μία Πράσινη Βίβλο. Παρά το γεγονός ότι κατά την εξέταση του εν λόγω θέματος, η Επιτροπή αντέδρασε θετικά στα σχέδια αυτά, καμία ενέργεια δεν έχει προς το παρόν τουλάχιστον πραγματοποιηθεί προς την κατεύθυνση αυτή.

Αναφορικά με τα ανωτέρω ερωτώ: βάσει ποίου χρονοδιαγράμματος και με ποιά μέτρα προτίθεται η Επιτροπή να εκκινήσει, αφενός, τη διαδικασία για την ίδρυση της ειδικής υπηρεσίας για τον αθλητισμό και, αφετέρου, την εκπόνηση του προγράμματος για τη λήψη μέτρων στο σχετικό τομέα;

Απάντηση του κ. Oreja εξ ονόματος της Επιτροπής (27 Νοεμβρίου 1997)

Η Επιτροπή αντιμετωπίζει θετικά τα σχέδια που προτείνονται στην έκθεση για το ρόλο της Κοινότητας στον τομέα του αθλητισμού. Ένα από τα σχέδια αυτά ήταν ένα αίτημα για σύσταση ειδικής υπηρεσίας (task force) για τον αθλητισμό και για εκπόνηση πράσινου βιβλίου.

Μετά την έγκριση της έκθεσης Pack από το Κοινοβούλιο, συνεστήθη διοικητική μονάδα με στόχο να δοθεί θετική απάντηση στις προτάσεις που διατυπώθηκαν στην εν λόγω έκθεση. Η διοικητική μονάδα θα συνεχίσει τις εργασίες του προηγούμενου αρμόδιου για τον αθλητισμό τομέα και θα εντείνει τις επαφές με τους αθλητικούς κύκλους.

Μία ανακοίνωση για τον αθλητισμό είναι υπό προετοιμασία και, στη συνέχεια, ενδέχεται να εκδοθεί πράσινο βιβλίο. Η ανακοίνωση αυτή προβλέπεται να εκδοθεί από την Επιτροπή πριν από τον Αύγουστο του 1998.